title: Kommissionens gennemførelsesdirektiv (EU) 2021/971 af 16. juni 2021 om ændring af bilag I til Rådets direktiv 66/401/EØF om handel med frø af foderplanter, bilag I til Rådets direktiv 66/402/EØF om handel med sædekorn, bilag I til Rådets direktiv 2002/54/EF om handel med bederoefrø, bilag I til Rådets direktiv 2002/55/EF om handel med grøntsagsfrø og bilag I til Rådets direktiv 2002/57/EF om handel med frø af olie- og spindplanter for så vidt angår anvendelse af biokemiske og molekylære teknikker

text:
                  17.6.2021

                  DA

                  Den Europæiske Unions Tidende

                  L 214/62

         KOMMISSIONENS GENNEMFØRELSESDIREKTIV (EU) 2021/971
         af 16. juni 2021
         om ændring af bilag I til Rådets direktiv 66/401/EØF om handel med frø af foderplanter, bilag I til Rådets direktiv 66/402/EØF om handel med sædekorn, bilag I til Rådets direktiv 2002/54/EF om handel med bederoefrø, bilag I til Rådets direktiv 2002/55/EF om handel med grøntsagsfrø og bilag I til Rådets direktiv 2002/57/EF om handel med frø af olie- og spindplanter for så vidt angår anvendelse af biokemiske og molekylære teknikker
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 66/401/EØF af 14. juni 1966 om handel med frø af foderplanter (1), og særligt artikel 21a, og
         under henvisning til Rådets direktiv 66/402/EØF af 14. juni 1966 om handel med sædekorn (2), særlig artikel 21b, og
         under henvisning til Rådets direktiv 2002/54/EF af 13. juni 2002 om handel med bederoefrø (3), særlig artikel 27,
         under henvisning til Rådets direktiv 2002/55/EF af 13. juni 2002 om handel med grøntsagsfrø (4), særlig artikel 45,
         under henvisning til Rådets direktiv 2002/57/EF af 13. juni 2002 om handel med frø af olie- og spindplanter (5), særlig artikel 24, og
         ud fra følgende betragtninger:

                     (1)

                     I overensstemmelse med direktiv 66/401/EØF, 66/402/EØF, 2002/54/EF, 2002/55/EF og 2002/57/EF må frø af de pågældende arter kun bringes i handelen i Unionen, hvis de er blevet undersøgt og certificeret officielt eller under officielt tilsyn i overensstemmelse med reglerne for certificering vedrørende avl af præ-basisfrø, basisfrø eller certificerede frø.

                     (2)

                     I overensstemmelse med direktiv 66/401/EØF, 66/402/EØF, 2002/54/EF, 2002/55/EF og 2002/57/EF er undersøgelsen med henblik på certificering baseret på visuel fænotypisk observation af afgrøden ved markinspektion foretaget af certificeringsmyndigheden i hver medlemsstat eller under dens tilsyn og i officiel efterkontrol. De ovennævnte direktiver henviser imidlertid ikke udtrykkeligt til anvendelsen af enhver anden teknik til at kontrollere sortsidentitet ved markinspektion eller ved efterkontrol i forbindelse med certificering, hvilket kan skabe uklarhed med hensyn til gennemførelsen heraf.

                     (3)

                     Biokemiske og molekylære teknikker (»BMT«) gør det muligt at angive oplysninger om levende organismers genetiske struktur. Anvendelsen af BMT gør det muligt for certificeringsmyndighederne at identificere plantesorten på grundlag af laboratorieanalyser i stedet for visuel fænotypisk observation af planterne ved markinspektioner.

                     (4)

                     BMT inden for planteavl og frøtest udvikler sig hurtigt, og deres anvendelse i frøsektoren bliver stadig vigtigere. I Organisationen for Økonomisk Samarbejde og Udviklings (OECD's) (6) frøordninger er der fastsat procedurer, foranstaltninger og teknikker for at gøre det muligt at anvende BMT som et supplerende værktøj til markinspektioner og stikprøveundersøgelser, når der er tvivl om frøsortens identitet med henblik på fænotypisk undersøgelse.

                     (5)

                     I betragtning af at anvendelsen af BMT letter den videre analyse af frø og planter, er det hensigtsmæssigt at ændre direktiv 66/401/EØF, 66/402/EØF, 2002/54/EF, 2002/55/EF og 2002/57/EF for udtrykkeligt at tillade anvendelsen af BMT som en supplerende metode til undersøgelse af den pågældende sortsidentitet, hvis markinspektioner og offentlig efterkontrol har efterladt tvivl. Dette er nødvendigt for at tilpasse EU-retten til udviklingen af den videnskabelige og tekniske viden, og for at tilpasse EU-lovgivningen til de gældende internationale standarder, der er indarbejdet i OECD's frøordninger.

                     (6)

                     Med henblik på at sikre konsekvent og systematisk anvendelse heraf i overensstemmelse med den seneste videnskabelige og tekniske dokumentation bør direktiv 66/401/EØF, 66/402/EØF, 2002/54/EF, 2002/55/EF og 2002/57/EF kun henvise til BMT'er, der er anerkendt af Den Internationale Union til Beskyttelse af Plantenyheder (UPOV), OECD og Det Internationale Frøkontrolforbunds (ISTA), da disse organisationer fastsætter de relevante officielt anerkendte internationale BMT-standarder i denne henseende.

                     (7)

                     Derfor bør de relevante bilag til direktiv 66/401/EØF, 66/402/EØF, 2002/54/EF, 2002/55/EF og 2002/57/EF ændres i overensstemmelse hermed for at gøre det klart, at BMT også kan anvendes, hvis der fortsat er tvivl om frøets sortsidentitet.

                     (8)

                     Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DETTE DIREKTIV:

            Artikel 1
            Ændringer af direktiv 66/401/EØF, 66/402/EØF, 2002/54/EF, 2002/55/EF og 2002/57/EF
            I direktiv 66/401/EØF, 66/402/EØF, 2002/54/EF, 2002/55/EF og 2002/57/EF foretages følgende ændringer:

                        1)

                        Bilag I til direktiv 66/401/EØF ændres som angivet i del A i bilaget til nærværende direktiv.

                        2)

                        Bilag I til direktiv 66/402/EØF ændres som angivet i del B i bilaget til nærværende direktiv.

                        3)

                        Bilag I til direktiv 2002/54/EF ændres som angivet i del C i bilaget til nærværende direktiv.

                        4)

                        Bilag I til direktiv 2002/55/EF ændres som angivet i del D i bilaget til nærværende direktiv.

                        5)

                        Bilag I til direktiv 2002/57/EF ændres som angivet i del E i bilaget til nærværende direktiv.

            Artikel 2
            Gennemførelse

               1.   Medlemsstaterne vedtager og offentliggør senest den 31. august 2022 de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.
               De anvender disse love og bestemmelser fra den 1. september 2022.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Ikrafttræden
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Adressater
            Dette direktiv er rettet til medlemsstaterne.

            Udfærdiget i Bruxelles, den 16. juni 2021.

                  På Kommissionens vegne

               Ursula VON DER LEYEN

                  Formand

            (1)  EFT 125 af 11.7.1966, s. 2298.

            (2)  EFT 125 af 11.7.1966, s. 2309.

            (3)  EFT L 193 af 20.7.2002, s. 12.

            (4)  EFT L 193 af 20.7.2002, s. 33.

            (5)  EFT L 193 af 20.7.2002, s. 74.

            (6)  OECD Seed Schemes Rules and Regulation 2021, Common Rules and Regulation 7.4.5, s. 3, https://www.oecd.org/agriculture/seeds/documents/oecd-seed-schemes-rules-and-regulations.pdf, and OECD Seed Schemes; Guidelines for control plot tests and field inspection for seed crops, juli 2019., Part III, s. 31, https://www.oecd.org/agriculture/seeds/documents/guidelines-control-plot-and-field-inspection.pdf

            BILAG
            Ændringer af direktiv 66/401/EØF, 66/402/EØF, 2002/54/EF, 2002/55/EF og 2002/57/EF som omhandlet i artikel 1
            DEL A

               Ændring af bilag I til direktiv 66/401/EØF

            I bilag I til direktiv 66/401/EØF tilføjes følgende som punkt 7:

                        »7.

                        I tilfælde, hvor der efter gennemførelsen af punkt 4 og 6 stadig er tvivl om frøets sortsidentitet, kan certificeringsmyndigheden med henblik på undersøgelse af den pågældende sortsidentitet anvende en internationalt anerkendt og reproducerbar biokemisk eller molekylær teknik i overensstemmelse med de gældende internationale standarder.«

                  DEL B

               Ændring af bilag I til direktiv 66/402/EØF

            I bilag I til direktiv 66/402/EØF tilføjes følgende som punkt 8:

                        »8.

                        I tilfælde, hvor der efter gennemførelsen af punkt 3 og 7 stadig er tvivl om frøets sortsidentitet, kan certificeringsmyndigheden med henblik på undersøgelse af den pågældende sortsidentitet anvende en internationalt anerkendt og reproducerbar biokemisk eller molekylær teknik i overensstemmelse med de gældende internationale standarder.«

                  DEL C

               Ændring af bilag I til direktiv 2002/54/EF

            I del A. »Bestand« i bilag I til direktiv 2002/54/EF indsættes følgende som punkt 5a mellem punkt 5 og 6:

                        »5a.

                        I tilfælde, hvor der efter gennemførelsen af punkt 2-5 stadig er tvivl om frøets sortsidentitet, kan certificeringsmyndigheden med henblik på undersøgelse af den pågældende sortsidentitet anvende en internationalt anerkendt og reproducerbar biokemisk eller molekylær teknik i overensstemmelse med de gældende internationale standarder.«

                  DEL D

               Ændring af bilag I til direktiv 2002/55/EF

            I bilag I til direktiv 2002/55/EF indsættes følgende som punkt 3a mellem punkt 3 og 4:

                        »3a.

                        I tilfælde, hvor der efter gennemførelsen af punkt 1, 2 og 3 stadig er tvivl om frøets sortsidentitet, kan certificeringsmyndigheden med henblik på undersøgelse af den pågældende sortsidentitet anvende en internationalt anerkendt og reproducerbar biokemisk eller molekylær teknik i overensstemmelse med de gældende internationale standarder.«

                  DEL E

               Ændring af bilag I til direktiv 2002/57/EF

            I bilag I til direktiv 2002/57/EF indsættes følgende som punkt 3a mellem punkt 3 og 4:

                        »3a.

                        I tilfælde, hvor der efter gennemførelsen af punkt 1 og 3 stadig er tvivl om frøets sortsidentitet, kan certificeringsmyndigheden med henblik på undersøgelse af den pågældende sortsidentitet anvende en internationalt anerkendt og reproducerbar biokemisk eller molekylær teknik i overensstemmelse med de gældende internationale standarder.«


title: Europa-Parlamentets og Rådets direktiv (EU) 2022/211 af 16. februar 2022 om ændring af Rådets rammeafgørelse 2002/465/RIA for så vidt angår tilpasning til EU-reglerne om beskyttelse af personoplysninger

text:
                  18.2.2022

                  DA

                  Den Europæiske Unions Tidende

                  L 37/1

         EUROPA-PARLAMENTETS OG RÅDETS DIREKTIV (EU) 2022/211
         af 16. februar 2022
         om ændring af Rådets rammeafgørelse 2002/465/RIA for så vidt angår tilpasning til EU-reglerne om beskyttelse af personoplysninger
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 16, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter den almindelige lovgivningsprocedure (1), og
         ud fra følgende betragtninger:

                     (1)

                     I henhold til artikel 62, stk. 6, i Europa-Parlamentets og Rådets direktiv (EU) 2016/680 (2) skal Kommissionen gennemgå vedtagne EU-retsakter, udover nævnte direktiv, som regulerer de kompetente myndigheders behandling af personoplysninger med henblik på artikel 1, stk. 1, i nævnte direktiv. Formålet med denne gennemgang er at vurdere behovet for at tilpasse disse retsakter til nævnte direktiv og, hvis det er hensigtsmæssigt, fremsætte de forslag til ændring af dem, der måtte være nødvendige for at sikre en konsekvent tilgang til beskyttelse af personoplysninger inden for nævnte direktivs anvendelsesområde. Denne gennemgang har ført til, at Rådets rammeafgørelse 2002/465/RIA (3) er udpeget som en af de retsakter, der skal ændres.

                     (2)

                     Behandling af personoplysninger i henhold til rammeafgørelse 2002/465/RIA indebærer behandling, udveksling og efterfølgende anvendelse af relevante oplysninger til de formål, der er fastsat i artikel 82 i traktaten om Den Europæiske Unions funktionsmåde (TEUF). Af hensyn til sammenhæng og effektiv beskyttelse af personoplysninger bør behandling af personoplysninger, i henhold til rammeafgørelse 2002/465/RIA, overholde direktiv (EU) 2016/680. Det bør alene være muligt at behandle personoplysninger indeholdt i oplysninger, der lovligt er indhentet af et fælles efterforskningshold, til andre formål end dem, som holdet blev oprettet til, såsom efterfølgende strafferetlige eller relaterede administrative eller civile procedurer eller parlamentarisk kontrol, i overensstemmelse med betingelserne fastsat i direktiv (EU) 2016/680. En sådan behandling af personoplysninger bør alene foretages i overensstemmelse med betingelserne fastsat i direktiv (EU) 2016/680, herunder at den foretages i overensstemmelse med EU-retten eller medlemsstaternes ret og er nødvendig og står i et rimeligt forhold til formålet hermed.

                     (3)

                     I medfør af artikel 6a i protokol nr. 21 om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union (TEU) og til TEUF, er Irland bundet af rammeafgørelse 2002/465/RIA og deltager derfor i vedtagelsen af dette direktiv.

                     (4)

                     I medfør af artikel 1, 2 og 2a i protokol nr. 22 om Danmarks stilling, der er knyttet som bilag til TEU og til TEUF, deltager Danmark ikke i vedtagelsen af dette direktiv, som ikke er bindende for og ikke finder anvendelse i Danmark.

                     (5)

                     Den Europæiske Tilsynsførende for Databeskyttelse er blevet hørt i overensstemmelse med artikel 42, stk. 1, i Europa-Parlamentets og Rådets forordning (EU) 2018/1725 (4) og afgav en udtalelse den 10. marts 2021.

                     (6)

                     Rammeafgørelse 2002/465/RIA bør derfor ændres i overensstemmelse hermed —

               VEDTAGET DETTE DIREKTIV:

            Artikel 1
            Ændring af rammeafgørelse 2002/465/RIA
            I artikel 1, stk. 10, i rammeafgørelse 2002/465/RIA tilføjes følgende afsnit:

               »For så vidt de oplysninger, der anvendes til de formål, der er omhandlet i første afsnit, litra b), c) og d), omfatter personoplysninger, må de kun behandles i overensstemmelse med Europa-Parlamentets og Rådets direktiv (EU) 2016/680 (*), og særlig artikel 4, stk. 2, og artikel 9, stk. 1 og 3.

            Artikel 2
            Gennemførelse

               1.   Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 11. marts 2023. De underretter straks Kommissionen herom.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.

               2.   Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

            Artikel 3
            Ikrafttræden
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Adressater
            Dette direktiv er rettet til medlemsstaterne i overensstemmelse med traktaterne.

            Udfærdiget i Strasbourg, den 16. februar 2022.

                  På Europa-Parlamentets vegne

               R. METSOLA

                  Formand

                  På Rådets vegne

               C. BEAUNE

                  Formand

            (1)  Europa-Parlamentets holdning af 14.12.2021 (endnu ikke offentliggjort i EUT) og Rådets afgørelse af 25.1.2022.

            (2)  Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA (EUT L 119 af 4.5.2016, s. 89).

            (3)  Rådets rammeafgørelse 2002/465/RIA af 13. juni 2002 om fælles efterforskningshold (EFT L 162 af 20.6.2002, s. 1).

            (4)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).


title: Rådets direktiv (EU) 2020/2020 af 7. december 2020 om ændring af direktiv 2006/112/EF, for så vidt angår midlertidige foranstaltninger vedrørende merværdiafgift på covid-19-vacciner og medicinsk udstyr til in vitro-diagnostik som reaktion på covid-19-pandemien

text:
                  11.12.2020

                  DA

                  Den Europæiske Unions Tidende

                  L 419/1

         RÅDETS DIREKTIV (EU) 2020/2020
         af 7. december 2020
         om ændring af direktiv 2006/112/EF, for så vidt angår midlertidige foranstaltninger vedrørende merværdiafgift på covid-19-vacciner og medicinsk udstyr til in vitro-diagnostik som reaktion på covid-19-pandemien
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 113,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         under henvisning til udtalelse fra Europa-Parlamentet (1),
         under henvisning til udtalelse fra Det Europæiske Økonomiske og Sociale Udvalg (2),
         efter en særlig lovgivningsprocedure, og
         ud fra følgende betragtninger:

                     (1)

                     Den 30. januar 2020 erklærede Verdenssundhedsorganisationen (WHO) covid-19-udbruddet for en »folkesundhedskrise af international betydning«, og den 11. marts 2020 erklærede den det for en pandemi.

                     (2)

                     Unionen er gået sammen med WHO og en gruppe globale aktører for med en hidtil uset grad af global solidaritet at bekæmpe pandemien. Bestræbelserne har til formål at støtte udviklingen og en lige fordeling af medicinsk udstyr til in vitro-diagnostik, behandlinger og vacciner, som er nødvendige for at kontrollere og bekæmpe covid-19.

                     (3)

                     I lyset af den alarmerende stigning i antallet af covid-19-tilfælde i medlemsstaterne har Kommissionen i sin meddelelse af 17. juni 2020 foreslået en EU-strategi for covid-19-vacciner. Formålet med strategien er at fremskynde udviklingen, produktionen og anvendelsen af vacciner mod virusset for at hjælpe med at beskytte mennesker i Unionen. Selv om en effektiv og sikker vaccine mod covid-19 er den mest sandsynlige permanente løsning på pandemien, er test helt afgørende for at inddæmme pandemien.

                     (4)

                     Kommissionen har på området vedrørende merværdiafgift (moms) truffet ekstraordinære foranstaltninger for at hjælpe ofre for pandemien. Den 3. april 2020 vedtog Kommissionen afgørelse (EU) 2020/491 (3), som giver medlemsstaterne mulighed for midlertidigt at fritage varer, der er afgørende nødvendige for at bekæmpe virkningerne af covid-19-udbruddet, herunder covid-19-medicinsk udstyr til in vitro-diagnostik, for moms og importafgifter. Nævnte afgørelse omfatter imidlertid kun import og ikke leveringer inden for EU eller indenlandske leveringer.

                     (5)

                     Rådets direktiv 2006/112/EF (4) indeholder værktøjer, som giver medlemsstaterne mulighed for delvis at mindske omkostningerne til covid-19-vacciner og -test, navnlig ved momsfritagelse af hospitals- og lægebehandling uden fradragsret og nedsatte momssatser, der er til rådighed for vacciner. Nævnte direktiv giver imidlertid ikke medlemsstaterne mulighed for at anvende en nedsat momssats på leveringen af covid-19-medicinsk udstyr til in vitro-diagnostik eller tjenester, der er tæt knyttet til sådant udstyr. Det giver heller ikke medlemsstaterne mulighed for at indrømme en fritagelse med fradragsret for den i det tidligere omsætningsled betalte moms for så vidt angår levering af covid-19-vacciner og -medicinsk udstyr til in vitro-diagnostik eller tjenester, der er tæt knyttet til sådanne vacciner og sådant udstyr.

                     (6)

                     I 2018 forelagde Kommissionen et forslag om ændring af direktiv 2006/112/EF, for så vidt angår momssatser (»forslaget fra 2018«). Hvis det vedtages af Rådet, vil det bl.a. give medlemsstaterne mulighed for under visse betingelser at anvende en nedsat momssats på levering af covid-19-medicinsk udstyr til in vitro-diagnostik samt tjenester, der er tæt knyttet til sådant udstyr. Desuden vil forslaget fra 2018 gøre det muligt for medlemsstaterne under visse betingelser at indrømme en fritagelse med fradragsret for den i det tidligere omsætningsled betalte moms på levering af covid-19-vacciner og -medicinsk udstyr til in vitro-diagnostik samt tjenester, der er tæt knyttet til sådanne vacciner og sådant udstyr. Forslaget fra 2018 vil give medlemsstaterne mulighed for at anvende disse satser, hvis en sådan levering kun er til gavn for den endelige forbruger og forfølger et mål af almen interesse.

                     (7)

                     Eftersom forslaget fra 2018 stadig er under behandling i Rådet, er det nødvendigt at handle øjeblikkeligt for at tilpasse direktiv 2006/112/EF til de ekstraordinære omstændigheder, som covid-19-pandemien har forårsaget. Formålet med sådan handling er at sikre, at leveringen af covid-19-vacciner og -medicinsk udstyr til in vitro-diagnostik samt tjenester, der er tæt knyttet til sådanne vacciner og sådant udstyr, bliver mere økonomisk overkommelig i Unionen snarest muligt.

                     (8)

                     Medlemsstaterne bør med henblik herpå have mulighed for at anvende en nedsat momssats på levering af covid-19-medicinsk udstyr til in vitro-diagnostik og tjenester, der er tæt knyttet til sådant udstyr, eller for at indrømme en fritagelse med fradragsret for den i det tidligere omsætningsled betalte moms for så vidt angår levering af covid-19-vacciner og -medicinsk udstyr til in vitro-diagnostik, der af Kommissionen eller dem selv er godkendt hertil, samt tjenester, der er tæt knyttet til sådanne vacciner og sådant udstyr.

                     (9)

                     Muligheden for at anvende en nedsat momssats på levering af covid-19-medicinsk udstyr til in vitro-diagnostik og tjenester, der er tæt knyttet til sådant udstyr, eller for at indrømme en fritagelse med fradragsret for den i det tidligere omsætningsled betalte moms for så vidt angår levering af covid-19-vacciner og -medicinsk udstyr til in vitro-diagnostik og tjenester, der er tæt knyttet til sådanne vacciner og sådant udstyr, bør være tidsbegrænset. Muligheden bør kun foreligge i den periode med ekstraordinære omstændigheder, der er forårsaget af covid-19-pandemien. Da det er usikkert, hvor længe disse ekstraordinære omstændigheder vil vare, bør muligheden for at anvende en nedsat momssats eller for at indrømme en fritagelse med fradragsret for den i det tidligere omsætningsled betalte moms på sådanne leveringer gælde indtil den 31. december 2022. Inden nævnte periodes udløb bør muligheden for at anvende den nedsatte sats eller at indrømme fritagelsen tages op til fornyet overvejelse i lyset af situationen med pandemien, og perioden bør om nødvendigt kunne forlænges. Hvis forslaget fra 2018 måtte blive vedtaget og finde anvendelse inden nævnte periodes udløb, ville disse midlertidige foranstaltninger, som sigter mod at tilpasse direktiv 2006/112/EF til covid-19-pandemien, ikke længere tjene deres formål.

                     (10)

                     Målet for dette direktiv, nemlig snarest muligt at sikre en mere økonomisk overkommelig adgang til levering af covid-19-vacciner og -medicinsk udstyr til in vitro-diagnostik samt tjenester, der er tæt knyttet til sådanne vacciner og sådant udstyr, i Unionen, kan ikke i tilstrækkelig grad opfyldes af medlemsstaterne, men kan på grund af foranstaltningens omfang og virkning bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om den Europæiske Union. I overensstemmelse med proportionalitetsprincippet, jf. nævnte artikel, går dette direktiv ikke videre, end hvad der er nødvendigt for at nå dette mål.

                     (11)

                     Direktiv 2006/112/EF bør derfor ændres i overensstemmelse hermed.

                     (12)

                     I betragtning af covid-19-pandemien og det hastende behov for at imødegå den heraf følgende offentlige sundhedskrise bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.

                     (13)

                     I betragtning af situationens hastende karakter i forbindelse med covid-19-pandemien bør dette direktiv træde i kraft dagen efter offentliggørelsen i Den Europæiske Unions Tidende —

               VEDTAGET DETTE DIREKTIV:

            Artikel 1
            I direktiv 2006/112/EF indsættes følgende artikel:

                  »Artikel 129a

                     1.   Medlemsstaterne kan træffe en af følgende foranstaltninger:

                                 a)

                                 anvende en nedsat sats på levering af covid-19-medicinsk udstyr til in vitro-diagnostik og tjenester, der er tæt knyttet til sådant udstyr

                                 b)

                                 indrømme en fritagelse med fradragsret for den i det tidligere omsætningsled betalte moms for så vidt angår levering af covid-19-medicinsk udstyr til in vitro-diagnostik og tjenester, der er tæt knyttet til sådant udstyr.

                           Kun covid-19-medicinsk udstyr til in vitro-diagnostik, der opfylder de gældende krav i Europa-Parlamentets og Rådets direktiv 98/79/EF (*) eller Europa-Parlamentets og Rådets forordning (EU) 2017/746 (**) og anden gældende EU-lovgivning, er berettiget til de i første afsnit nævnte foranstaltninger.

                     2.   Medlemsstater kan indrømme en fritagelse med ret til fradrag af den i det tidligere omsætningsled betalte moms for så vidt angår levering af covid-19-vacciner og tjenester, der er tæt knyttet til sådanne vacciner.
                     Kun covid-19-vacciner, der er godkendt af Kommissionen eller af medlemsstaterne, er berettiget til den i første afsnit nævnte fritagelse.

                     3.   Denne artikel finder anvendelse indtil den 31. december 2022.

            Artikel 2

               1.   Hvis medlemsstaterne beslutter at anvende en nedsat sats eller at indrømme en fritagelse, jf. artikel 1, skal de love og administrative bestemmelser, som de vedtager og offentliggør, og som er nødvendige for at efterkomme dette direktiv, indeholde en henvisning til dette direktiv eller ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv, inden for to måneder efter vedtagelsen.

            Artikel 3
            Dette direktiv træder i kraft dagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 7. december 2020.

                  På Rådets vegne

               M. ROTH

                  Formand

            (1)  Udtalelse af 26.11.2020 (endnu ikke offentliggjort i EUT).

            (2)  Udtalelse af 2.12.2020 (endnu ikke offentliggjort i EUT).

            (3)  Kommissionens afgørelse (EU) 2020/491 af 3. april 2020 om fritagelse for importafgifter og momsfritagelse ved import af varer, der er nødvendige for at bekæmpe virkningerne af covid-19-udbruddet i 2020 (EUT L 103 I af 3.4.2020, s. 1).

            (4)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).


title: Kommissionens direktiv (EU) 2020/2088 af 11. december 2020 om ændring af bilag II til Europa-Parlamentets og Rådets direktiv 2009/48/EF for så vidt angår mærkning af allergifremkaldende duftstoffer i legetøj (EØS-relevant tekst)

text:
                  15.12.2020

                  DA

                  Den Europæiske Unions Tidende

                  L 423/53

         KOMMISSIONENS DIREKTIV (EU) 2020/2088
         af 11. december 2020
         om ændring af bilag II til Europa-Parlamentets og Rådets direktiv 2009/48/EF for så vidt angår mærkning af allergifremkaldende duftstoffer i legetøj
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2009/48/EF af 18. juni 2009 om sikkerhedskrav til legetøj (1), særlig artikel 46, stk. 1, første afsnit, litra b), og
         ud fra følgende betragtninger:

                     (1)

                     Ved direktiv 2009/48/EF er der fastsat en generel forpligtelse til på legetøjet, på en etiket, på emballagen eller i en medfølgende folder at angive navnene på 11 allergifremkaldende duftstoffer, hvis de i legetøjet eller legetøjets bestanddele anvendes i koncentrationer, der overstiger 100 mg/kg. Disse allergifremkaldende duftstoffer er opført i tabellen i bilag II, del III, punkt 11, tredje afsnit, i nævnte direktiv.

                     (2)

                     Den Videnskabelige Komité for Forbrugersikkerhed (VKF), der bistår Kommissionen som et uafhængigt risikovurderingsorgan på området for kosmetiske produkter, noterer sig i sin udtalelse af 26. og 27. juni 2012 (2), at kontaktallergi over for duftstoffer er et almindeligt, betydeligt og relevant problem i Europa, og at eksponeringen for duftstoffer skyldes brug af andre forbrugerprodukter, f.eks. legetøj. VKF bemærker også, at der i de seneste år er opstået en tendens til at tilsætte kemiske duftstoffer til mange typer forbrugerprodukter som f.eks. børnelegetøj, som kan bidrage væsentligt til forbrugerens dufteksponering via huden. VKF tilføjer, at forbrugeren udsættes for duftstoffer fra en lang række forskellige kosmetiske produkter, andre forbrugerprodukter og lægemidler samt erhvervsmæssig eksponering, og at alle disse eksponeringer er af betydning i forbindelse med kontaktallergi, da det ikke er eksponeringskilden, der er kritisk, men den kumulative dosis pr. arealenhed. I udtalelsen er en række etablerede kontaktallergener hos mennesker opført i tabel 13-1.

                     (3)

                     En undersøgelse af allergifremkaldende stoffer i produkter til børn, der er foretaget af Miljøstyrelsen (3), viser, at der er allergifremkaldende duftstoffer i legetøj, nemlig modellervoks, slim, en dukke, en bamse og gummibånd.

                     (4)

                     Ekspertgruppen for Sikkerhedskrav til Legetøj rådgiver Kommissionen i forbindelse med udarbejdelsen af lovforslag og politiske initiativer vedrørende sikkerhedskrav til legetøj. Missionen for dens undergruppe vedrørende kemikalier i legetøj (undergruppe Kemikalier) er at rådgive om kemiske stoffer, der kan anvendes i legetøj.

                     (5)

                     Ekspertgruppen for Sikkerhedskrav til Legetøj mindede på sit møde den 13. september 2019 (4) om, at et allergifremkaldende stof, uanset om det forekommer i kosmetiske produkter eller legetøj, altid er allergifremkaldende. Stoffets såkaldte iboende egenskab er uafhængig af stoffets anvendelse og er derfor til stede, uanset om det pågældende allergifremkaldende stof anvendes i kosmetik eller legetøj. Ekspertgruppen fandt derfor, at et allergifremkaldende stof, der udgør en risiko i kosmetiske produkter, også kan udgøre en risiko i legetøj. Den understregede derfor vigtigheden af at tage grundigt hensyn til udtalelserne fra VKF og de foregående udvalg om allergifremkaldende duftstoffer i kosmetiske produkter, når allergifremkaldende duftstoffer i legetøj reguleres.

                     (6)

                     På mødet den 3. maj 2018 i undergruppen Kemikalier (5) konkluderede et flertal af medlemmerne, at de etablerede kontaktallergener hos mennesker, der er opført i tabel 13-1 i VKF's udtalelse af 26. og 27. juni 2012, bør tilføjes til listen over allergifremkaldende duftstoffer, der skal angives på legetøjet, på en etiket, på emballagen eller i en medfølgende folder, i tabellen i bilag II, del III, punkt 11, tredje afsnit, i direktiv 2009/48/EF.

                     (7)

                     Den 13. september 2019 bekræftede Ekspertgruppen for Sikkerhedskrav til Legetøj sine konklusioner i undergruppen Kemikalier.

                     (8)

                     På sit møde den 13. september 2019 bemærkede Ekspertgruppen for Sikkerhedskrav til Legetøj, at punkt 4 i tabellen i bilag II, del III, punkt 11, tredje afsnit, i direktiv 2009/48/EF om citronellol, CAS-nr. 106-22-9, kun omfatter blandingen af de to enantiomeriske former af citronellol. Mærkningskravene bør dog ifølge ekspertgruppen også omfatte de to individuelle enantiomeriske former, der er opført som CAS-nummer 1117-61-9 og 7540-51-4 i tabel 13-1 i VKF's udtalelse af 26. og 27. juni 2012.

                     (9)

                     I lyset af VKF's udtalelse af 26. og 27. juni 2012 og anbefalingen fra Ekspertgruppen for Sikkerhedskrav til Legetøj af 13. september 2019 bør de allergifremkaldende duftstoffer, der er opført i tabel 13-1 i VKF's udtalelse af 26. og 27. juni 2012, være omfattet af mærkningskrav, når de forekommer i legetøj. De duftstoffer, der endnu ikke er omfattet af et forbud eller mærkningskrav i direktiv 2009/48/EF, bør derfor optages i bilag II, del III, punkt 11, tredje afsnit, i nævnte direktiv.

                     (10)

                     Direktiv 2009/48/EF bør derfor ændres.

                     (11)

                     De i dette direktiv fastsatte foranstaltninger er i overensstemmelse med udtalelse fra det ved artikel 47, stk. 1, i direktiv 2009/48/EF nedsatte udvalg —

               VEDTAGET DETTE DIREKTIV:

            Artikel 1
            Bilag II til direktiv 2009/48/EF ændres som angivet i bilaget til nærværende direktiv.

            Artikel 2

               1.   Medlemsstaterne vedtager og offentliggør senest den 4. juli 2022 de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.
               De anvender disse love og bestemmelser fra den 5. juli 2022.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 11. december 2020.

                  På Kommissionens vegne

               Ursula VON DER LEYEN

                  Formand

            (1)  EUT L 170 af 30.6.2009, s. 1.

            (2)  VKF's udtalelse om duftallergener i kosmetiske produkter, 26.-27. juni 2012 (SCCS/1459/11).http://ec.europa.eu/health/scientific_committees/consumer_safety/docs/sccs_o_102.pdf

            (3)  Miljø- og fødevareministeriet — Miljøstyrelsen. Undersøgelse af allergifremkaldende stoffer i produkter rettet mod børn — legetøj og kosmetiske produkter. Survey of Chemical Substances in Consumer Products No. 148, 2016.
         https://www2.mst.dk/Udgiv/publications/2016/08/978-87-93529-00-7.pdf

            (4)  Referat af mødet i Ekspertgruppen for Sikkerhedskrav til Legetøj, den 13. september 2019.https://ec.europa.eu/transparency/regexpert/index.cfm?do=groupDetail.groupMeeting&meetingId=17996

            (5)  Referat af mødet i undergruppen Kemikalier under Ekspertgruppen for Sikkerhedskrav til Legetøj af 3. maj 2018.https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            BILAG
            I tabellen i bilag II, del III, punkt 11, tredje afsnit, foretages følgende ændringer:

                        1)

                        Nr. 4 affattes således:

                                    Nr.

                                    Navnet på det allergifremkaldende stof

                                    CAS-nummer

                                    »4.

                                    Citronellol

                                    106-22-9 1117-61-9 7540-51-4«

                        2)

                        Følgende numre tilføjes:

                                    Nr.

                                    Navnet på det allergifremkaldende stof

                                    CAS-nummer

                                    »12.

                                    Acetylcedren

                                    32388-55-9

                                    13.

                                    Amylsalicylat

                                    2050-08-0

                                    14.

                                    trans-Anethol

                                    4180-23-8

                                    15.

                                    Benzaldehyd

                                    100-52-7

                                    16.

                                    Campher

                                    76-22-2 464-49-3

                                    17.

                                    Carvon

                                    99-49-0 6485-40-1 2244-16-8

                                    18.

                                    beta-Caryophyllen (ox.)

                                    87-44-5

                                    19.

                                    Rose ketone-4 (Damascenon)

                                    23696-85-7

                                    20.

                                    alpha-Damascon (TMCHB)

                                    43052-87-5 23726-94-5

                                    21.

                                    cis-beta-Damascon

                                    23726-92-3

                                    22.

                                    delta-Damascon

                                    57378-68-4

                                    23.

                                    Dimethylbenzylcarbinylacetat (DMBCA)

                                    151-05-3

                                    24.

                                    Hexadecanolacton

                                    109-29-5

                                    25.

                                    Hexamethylindanopyran

                                    1222-05-5

                                    26.

                                    (DL)-Limonen

                                    138-86-3

                                    27.

                                    Linalylacetat

                                    115-95-7

                                    28.

                                    Mentol

                                    1490-04-6; 89-78-1 2216-51-5

                                    29.

                                    Methylsalicylat

                                    119-36-8

                                    30.

                                    3-Methyl-5-(2,2,3-trimethyl-3-cyclopenten-1-yl)pent-4-en-2-ol

                                    67801-20-1

                                    31.

                                    alpha-Pinen

                                    80-56-8

                                    32.

                                    beta-Pinen

                                    127-91-3

                                    33.

                                    Propylidenphthalid

                                    17369-59-4

                                    34.

                                    Salicylaldehyd

                                    90-02-8

                                    35.

                                    alpha-Santalol

                                    115-71-9

                                    36.

                                    beta-Santalol

                                    77-42-9

                                    37.

                                    Sclareol

                                    515-03-7

                                    38.

                                    alpha-Terpineol

                                    10482-56-1 98-55-5

                                    39.

                                    Terpineol (blanding af isomere)

                                    8000-41-7

                                    40.

                                    Terpinolen

                                    586-62-9

                                    41.

                                    Tetramethylacetylhydronaphthalener

                                    54464-57-2 54464-59-4 68155-66-8 68155-67-9

                                    42.

                                    Trimethylbenzenpropanol (Majantol)

                                    103694-68-4

                                    43.

                                    Vanillin

                                    121-33-5

                                    44.

                                    Cananga odorata og ylang-ylang-olie

                                    83863-30-3 8006-81-3

                                    45.

                                    Cedrus atlantica-barkolie

                                    92201-55-3 8000-27-9

                                    46.

                                    Cinnamomum cassia-bladolie

                                    8007-80-5

                                    47.

                                    Cinnamomum zeylanicum-barkolie

                                    84649-98-9

                                    48.

                                    Citrus aurantium amara-blomsterolie

                                    8016-38-4

                                    49.

                                    Olie af Citrus aurantium amara-skal

                                    72968-50-4

                                    50.

                                    Olie af Citrus bergain-skal, presset

                                    89957-91-5

                                    51.

                                    Olie af Citrus limonum-skal, presset

                                    84929-31-7

                                    52.

                                    Olie af Citrus sinensis-skal (syn.: Aurantium dulcis), presset

                                    97766-30-8 8028-48-6

                                    53.

                                    Olier af Cymbopogon citratus/schoenanthus

                                    89998-14-1 8007-02-01 89998-16-3

                                    54.

                                    Bladolie af Eukalyptus spp.

                                    92502-70-0 8000-48-4

                                    55.

                                    Bladolie/blomsterolie af Eugenia caryophyllus/blomsterolie

                                    8000-34-8

                                    56.

                                    Jasminum grandiflorum/officinale

                                    84776-64-7 90045-94-6 8022-96-6

                                    57.

                                    Juniperus virginiana

                                    8000-27-9 85085-41-2

                                    58.

                                    Laurus nobilis-frugtolie

                                    8007-48-5

                                    59.

                                    Laurus nobilis-bladolie

                                    8002-41-3

                                    60.

                                    Laurus nobilis-frøolie

                                    84603-73-6

                                    61.

                                    Lavandula hybrida

                                    91722-69-9

                                    62.

                                    Lavandula officinalis

                                    84776-65-8

                                    63.

                                    Mentha piperita

                                    8006-90-4 84082-70-2

                                    64.

                                    Mentha spicata

                                    84696-51-5

                                    65.

                                    Narcissus spp.

                                    Diverse, herunder 90064-25-8

                                    66.

                                    Pelargonium graveolens

                                    90082-51-2 8000-46-2

                                    67.

                                    Pinus mugo

                                    90082-72-7

                                    68.

                                    Pinus pumila

                                    97676-05-6

                                    69.

                                    Pogostemon cablin

                                    8014-09-3; 84238-39-1

                                    70.

                                    Rosenblomstolie (Rosa spp.)

                                    Diverse, herunder 8007-01-0, 93334-48-6, 84696-47-9, 84604-12-6, 90106-38-0, 84604-13-7, 92347-25-6

                                    71.

                                    Santalum album

                                    84787-70-2 8006-87-9

                                    72.

                                    Terpentin (olie)

                                    8006-64-2 9005-90-7 8052-14-0«.


title: Kommissionens direktiv (EU) 2020/2089 af 11. december 2020 om ændring af bilag II til Europa-Parlamentets og Rådets direktiv 2009/48/EF for så vidt angår forbuddet mod allergifremkaldende duftstoffer i legetøj (EØS-relevant tekst)

text:
                  15.12.2020

                  DA

                  Den Europæiske Unions Tidende

                  L 423/58

         KOMMISSIONENS DIREKTIV (EU) 2020/2089
         af 11. december 2020
         om ændring af bilag II til Europa-Parlamentets og Rådets direktiv 2009/48/EF for så vidt angår forbuddet mod allergifremkaldende duftstoffer i legetøj
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2009/48/EF af 18. juni 2009 om sikkerhedskrav til legetøj (1), særlig artikel 46, stk. 1, første afsnit, litra b), og
         ud fra følgende betragtninger:

                     (1)

                     Ved direktiv 2009/48/EF er der fastsat et generelt forbud mod 55 allergifremkaldende duftstoffer i legetøj, jf. tabellen i bilag II, del III, punkt 11, første afsnit, i nævnte direktiv, for at beskytte børn mod allergier, som disse duftstoffer kan forårsage, når de anvendes i legetøj.

                     (2)

                     Den Videnskabelige Komité for Forbrugersikkerhed (VKF), der bistår Kommissionen som et uafhængigt risikovurderingsorgan på området for kosmetiske produkter, noterer sig i sin udtalelse af 26. og 27. juni 2012 (2), at kontaktallergi over for duftstoffer er et almindeligt, betydeligt og relevant problem i Europa, og at eksponeringen for duftstoffer skyldes brug af andre forbrugerprodukter, f.eks. legetøj. VKF bemærker også, at der i de seneste år er opstået en tendens til at tilsætte kemiske duftstoffer til mange typer forbrugerprodukter som f.eks. børnelegetøj, hvilket kan bidrage væsentligt til forbrugerens dufteksponering via huden. VKF tilføjer, at forbrugeren udsættes for duftstoffer fra en lang række forskellige kosmetiske produkter, andre forbrugerprodukter og lægemidler samt erhvervsmæssig eksponering, og at alle disse eksponeringer er af betydning i forbindelse med kontaktallergi, da det ikke er eksponeringskilden, der er kritisk, men den kumulative dosis pr. arealenhed.

                     (3)

                     En undersøgelse af allergifremkaldende stoffer i produkter til børn, der er foretaget af Miljøstyrelsen (3), viser, at der er allergifremkaldende duftstoffer i legetøj, nemlig modellervoks, slim, en dukke, en bamse og gummibånd.

                     (4)

                     Ekspertgruppen for Sikkerhedskrav til Legetøj rådgiver Kommissionen i forbindelse med udarbejdelsen af lovforslag og politiske initiativer vedrørende sikkerhedskrav til legetøj. Missionen for dens undergruppe vedrørende kemikalier i legetøj (undergruppe Kemikalier) er at rådgive om kemiske stoffer, der kan anvendes i legetøj.

                     (5)

                     Ekspertgruppen for Sikkerhedskrav til Legetøj mindede på sit møde den 13. september 2019 (4) om, at et allergifremkaldende stof, uanset om det forekommer i kosmetiske produkter eller legetøj, altid er allergifremkaldende. Stoffets såkaldte iboende egenskab er uafhængig af stoffets anvendelse og er derfor til stede, uanset om det pågældende allergifremkaldende stof anvendes i kosmetik eller legetøj. Ekspertgruppen fandt derfor, at et allergifremkaldende stof, der udgør en risiko i kosmetiske produkter, også kan udgøre en risiko i legetøj. Den understregede derfor vigtigheden af at tage grundigt hensyn til udtalelserne fra VKF og de foregående udvalg om allergifremkaldende duftstoffer i kosmetiske produkter, når allergifremkaldende duftstoffer i legetøj reguleres.

                     (6)

                     Direktiv 2009/48/EF giver Kommissionen mulighed for at forbyde eller kræve mærkning af allergifremkaldende duftstoffer i legetøj. I modsætning til Europa-Parlamentets og Rådets forordning (EF) nr. 1223/2009 (5), som regulerer kosmetiske produkter, giver det ikke Kommissionen mulighed for at fastsætte grænseværdier for allergifremkaldende duftstoffer.

                     (7)

                     I sin udtalelse af 26. og 27. juni 2012 konkluderede VKF, at kosmetiske midler, der indeholder atranol eller chloratranol, ikke er sikre. VKF bekræftede således udtalelsen fra Den Videnskabelige Komité for Forbrugsvarer af 7. december 2004 (6) om, at atranol og chloratranol ikke bør være til stede i forbrugerprodukter. Undergruppen Kemikalier anbefalede derfor på sit møde den 3. maj 2018 (7) at forbyde brugen af atranol og chloratranol i legetøj ved at tilføje disse stoffer på tabellen i bilag II, del III, punkt 11, første afsnit, i direktiv 2009/48/EF.

                     (8)

                     I sin udtalelse fra december 1999 (8) opførte Den Videnskabelige Komité for Kosmetiske Produkter og andre Forbrugsvarer end Levnedsmidler (SCCNFP), som var en forgænger for VKF, methylheptincarbonat blandt de duftkemiske stoffer, der i mindre grad var indberettet som kontaktallergener. På grundlag af denne udtalelse blev methylheptincarbonat opført blandt de allergifremkaldende duftstoffer, der skal angives på legetøjet, på en etiket, på emballagen eller i en medfølgende folder, i overensstemmelse med bilag II, del III, punkt 11, tredje afsnit, i direktiv 2009/48/EF. I sin udtalelse af 25. september 2001 (9) anbefalede SCCNFP, at niveauet af methylheptincarbonat ikke overskrider 0,01 % i færdige kosmetiske produkter.

                     (9)

                     I betragtning af ovenstående og navnlig VKF's udtalelse, hvori det konkluderes, at kosmetiske produkter indeholdende atranol eller chloratranol, ikke er sikre, Den Videnskabelige Komité for Forbrugsvarers udtalelse om, at atranol og chloratranol ikke må være til stede i forbrugerprodukter, og SCCNFP's udtalelse om, at indholdet af methylheptincarbonat ikke bør overstige 0,01 % i kosmetiske produkter, anbefalede Ekspertgruppen for Sikkerhedskrav til Legetøj på sit møde den 13. september 2019 at forbyde brugen af atranol, chloratranol og methylheptincarbonat i legetøj.

                     (10)

                     I lyset af udtalelserne fra VKF, Den Videnskabelige Komité for Forbrugsvarer og SCCNFP og anbefalingen fra Ekspertgruppen for Sikkerhedskrav til Legetøj bør brugen af atranol, chloratranol og methylheptincarbonat i legetøj forbydes.

                     (11)

                     Direktiv 2009/48/EF bør derfor ændres.

                     (12)

                     De i dette direktiv fastsatte foranstaltninger er i overensstemmelse med udtalelse fra det ved artikel 47, stk. 1, i direktiv 2009/48/EF nedsatte udvalg —

               VEDTAGET DETTE DIREKTIV:

            Artikel 1
            Bilag II til direktiv 2009/48/EF ændres som angivet i bilaget til nærværende direktiv.

            Artikel 2

               1.   Medlemsstaterne vedtager og offentliggør senest den 4. juli 2022 de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.
               De anvender disse love og bestemmelser fra den 5. juli 2022.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Dette direktiv er rettet til medlemsstaterne.

            Udfærdiget i Bruxelles, den 11. december 2020.

                  På Kommissionens vegne

               Ursula VON DER LEYEN

                  Formand

            (1)  EUT L 170 af 30.6.2009, s. 1.

            (2)  VKF's udtalelse om duftallergener i kosmetiske produkter, 26.-27. juni 2012 (SCCS/1459/11):http://ec.europa.eu/health/scientific_committees/consumer_safety/docs/sccs_o_102.pdf.

            (3)  Miljø- og fødevareministeriet — Miljøstyrelsen. Undersøgelse af allergifremkaldende stoffer i produkter rettet mod børn — legetøj og kosmetiske produkter. Survey of Chemical Substances in Consumer Products No. 148, 2016:
         https://www2.mst.dk/Udgiv/publications/2016/08/978-87-93529-00-7.pdf.

            (4)  Referat af mødet i Ekspertgruppen for Sikkerhedskrav til Legetøj, den 13. september 2019:
         https://ec.europa.eu/transparency/regexpert/index.cfm?do=groupDetail.groupMeeting&meetingId=17996.

            (5)  Europa-Parlamentets og Rådets forordning (EF) nr. 1223/2009 af 30. november 2009 om kosmetiske produkter (EUT L 342 af 22.12.2009, s. 59).

            (6)  Den Videnskabelige Komité for Forbrugsvarers udtalelse om atranol og chloratranol i naturlige ekstrakter (f.eks. egemosekstrakt og træmosekstrakt) af 7. december 2004 (SCCP/00847/04):
         https://ec.europa.eu/health/ph_risk/committees/04_sccp/docs/sccp_o_006.pdf

            (7)  Referat af mødet i undergruppen Kemikalier under Ekspertgruppen for Sikkerhedskrav til Legetøj af 3. maj 2018:
         https://ec.europa.eu/transparency/regexpert/index.cfm?do=groupDetail.groupMeetingDoc&docid=19025.

            (8)  Opinion concerning Fragrance Allergy in Consumers — A review of the problem (udtalelse vedrørende duftstofallergi blandt forbrugere — en gennemgang af problemet). Analysis of the need for appropriate consumer information and identification of consumer allergens (analyse af behovet for passende forbrugeroplysning og kortlægning af forbrugerallergener) af 8. december 1999 (SCCNFP/0017/98 final), tabel 6b, s. 23.
         https://ec.europa.eu/health/ph_risk/committees/sccp/documents/out98_en.pdf.

            (9)  Opinion concerning An initial List of Perfumery Materials which must not form Part of Cosmetic Products except subject to the Restrictions and Conditions laid down, 25 September 2001 (SCCNFP/0392/00 final), s. 8:
         https://ec.europa.eu/health/ph_risk/committees/sccp/documents/out150_en.pdf.

            BILAG
            Bilag II, del III, punkt 11, ændres som følger:

                        1)

                        I første afsnit tilføjes følgende numre i tabellen:

                                    Nr.

                                    Navnet på det allergifremkaldende stof

                                    CAS number

                                    »(56)

                                    Atranol (2,6-dihydroxy-4-methyl-benzaldehyd)

                                    526-37-4

                                    (57)

                                    Chloratranol (3-chlor-2,6-dihydroxy-4-methyl-benzaldehyd)

                                    57074-21-2

                                    (58)

                                    Methylheptincarbonat

                                    111-12-6«

                        2)

                        I tredje afsnit i tabellen udgår nummer 10.


title: Kommissionens gennemførelsesdirektiv (EU) 2021/415 af 8. marts 2021 om ændring af Rådets direktiv 66/401/EØF og 66/402/EØF med henblik på tilpasning til udviklingen af videnskabelig og teknisk viden, taksonomiske grupper og navne for visse arter af sædekorn og ukrudtsplanter (EØS-relevant tekst)

text:
                  9.3.2021

                  DA

                  Den Europæiske Unions Tidende

                  L 81/65

         KOMMISSIONENS GENNEMFØRELSESDIREKTIV (EU) 2021/415
         af 8. marts 2021
         om ændring af Rådets direktiv 66/401/EØF og 66/402/EØF med henblik på tilpasning til udviklingen af videnskabelig og teknisk viden, taksonomiske grupper og navne for visse arter af sædekorn og ukrudtsplanter
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 66/401/EØF af 14. juni 1966 om handel med frø af foderplanter (1), særlig artikel 2, stk. 1, punkt A, litra a), og artikel 21a,
         under henvisning til Rådets direktiv 66/402/EØF af 14. juni 1966 om handel med sædekorn (2), særlig artikel 2, stk. 1, punkt A, og artikel 21a, og
         ud fra følgende betragtninger:

                     (1)

                     I lyset af udviklingen af den videnskabelige viden er de botaniske navne for bakkesvingel og alm. kvik såvel som de botaniske navne for hvede, hård hvede, spelt, durra og sudangræs blevet revideret i overensstemmelse med reglerne i International Code of Nomenclature for alger, svampe og planter.

                     (2)

                     Det botaniske navn for bakkesvingel blev revideret, eftersom navnet Festuca trachyphylla (Hack.) Hack. blev gyldigt offentliggjort tidligere end navnet Festuca trachyphylla (Hack.) Krajina. Elytrigia repens som det botaniske navn for alm. kvik blev ikke gyldigt offentliggjort. I stedet blev Elymus repens fastsat som det gyldige botaniske navn for denne art.

                     (3)

                     Genom- og fylogenese-baserede tilgange til Triticum-arternes taksonomi har bekræftet, at hård hvede og spelt, som tidligere blev betragtet som uafhængige arter, er underarter af andre arter. Det tidligere botaniske navn for hård hvede, Triticum durum Desf., er derfor blevet revideret, og det nye navn er Triticum turgidum L. subsp. durum (Desf.) van Slageren. Det botaniske navn for spelt, Triticum spelta L., er blevet revideret og er nu Triticum aestivum L. subsp. spelta (L.) Thell. Som følge af at spelt er blevet en underart af hvede, er bestanden af planter, som tidligere hed Triticum aestivum L. blevet omdøbt til Triticum aestivum L. subsp. aestivum i overensstemmelse med reglerne i International Code of Nomenclature for alger, svampe og planter.

                     (4)

                     Det tidligere botaniske navn for sudangræs, Sorghum sudanense (Piper) Stapf, blev ikke gyldigt offentliggjort, og Sorghum bicolor (L.) Moench subsp. drummondii (Steud.) de Wet ex Davidse er blevet fastsat som det gyldige botaniske navn for denne bestand af planter i overensstemmelse med reglerne i International Code of Nomenclature for alger, svampe og planter. Som følge af at sudangræs' taksonomiske niveau er en underart af durra, er det botaniske navn for durra, Sorghum bicolor (L.) Moench, blevet revideret i overensstemmelse med reglerne i International Code of Nomenclature for alger, svampe og planter og er nu Sorghum bicolor (L.) Moench subsp. bicolor.

                     (5)

                     Direktiv 66/401/EØF og 66/402/EØF bør derfor ændres for at afspejle disse ændringer.

                     (6)

                     Foranstaltningerne i dette direktiv er i overensstemmelse med udtalelse fra Den Stående Komité for Planter, Dyr, Fødevarer og Foder —

               VEDTAGET DETTE DIREKTIV:

            Artikel 1
            Ændring af direktiv 66/401/EØF
            I direktiv 66/401/EØF foretages følgende ændringer:

                        1)

                        I artikel 2, stk. 1, punkt A, litra a), affattes den seksten definition således:

                                    »Festuca trachyphylla (Hack.) Hack.

                                    Bakkesvingel«

                        2)

                        Bilag II ændres i overensstemmelse med del A i bilaget til dette direktiv.

            Artikel 2
            Ændring af direktiv 66/402/EØF
            I direktiv 66/402/EØF foretages følgende ændringer:

                        1)

                        I artikel 2, stk. 1, punkt A, foretages følgende ændringer:

                                    a)

                                    Ottende definition affattes således:

                                                »Sorghum bicolor (L.) Moench subsp. bicolor

                                                Durra«

                                    b)

                                    Niende definition affattes således:

                                                »Sorghum bicolor (L.) Moench subsp. drummondii (Steud.) de Wet ex Davidse

                                                Sudangræs«

                                    c)

                                    Ellevte definition affattes således:

                                                »Triticum aestivum L. subsp. aestivum

                                                blød hvede«

                                    d)

                                    Tolvte definition affattes således:

                                                »Triticum turgidum L. subsp. durum (Desf.) van Slageren

                                                hård hvede«

                                    e)

                                    Trettende definition affattes således:

                                                »Triticum aestivum L. subsp. spelta (L.) Thell.

                                                Spelt«

                                    f)

                                    Femtende definition affattes således:

                                                »Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                                Hybrider, der er fremkommet ved en krydsning af Sorghum bicolor (L.) Moench subsp. bicolor og Sorghum bicolor (L.) Moench subsp. drummondii (Steud.) de Wet ex Davidse«

                        2)

                        Bilag I, II og III ændres som angivet i del B i bilaget til nærværende direktiv.

            Artikel 3
            Gennemførelse

               1.   Medlemsstaterne vedtager og offentliggør senest den 31. januar 2022 de love og administrative bestemmelser, der er nødvendige for at efterkomme dette direktiv. De meddeler straks Kommissionen disse love og bestemmelser.
               Medlemsstaterne anvender disse bestemmelser fra den 1. februar 2022.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 4
            Ikrafttrædelse
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 5
            Adressater
            Dette direktiv er rettet til medlemsstaterne.

            Udfærdiget i Bruxelles, den 8. marts 2021.

                  På Kommissionens vegne

               Ursula VON DER LEYEN

                  Formand

            (1)  EFT 125 af 11.7.1966, s. 2298.

            (2)  EFT 125 af 11.7.1966, s. 2309.

            BILAG

               Del A — Ændringer til bilag II til direktiv 66/401/EØF

            Overskriften i kolonne 7 i tabellen i afsnit I, nr. 2), afsnit A, og overskriften i kolonne 5 i tabellen i afsnit II, nr. 2), afsnit A, affattes således:

               »Elymus repens«

               Del B — Ændringer til bilag I, II og III til direktiv 66/402/EØF

                        1)

                        Bilag I ændres således:

                                    a)

                                    Tabellens punkt 2, fodnote (*) affattes således:

                                                »(*)

                                                I de områder, hvor tilstedeværelsen af S. halepense eller S. bicolor subsp. drummondii udgør et særligt problem mht. fremmedbestøvning, gælder følgende:

                                                            a)

                                                            Bestande til dyrkning af basissædekorn af Sorghum bicolor subsp. bicolor eller hybrider heraf skal være isoleret mindst 800 m fra alle kilder til disse forurenende pollen.

                                                            b)

                                                            Bestande til dyrkning af certificeret sædekorn af Sorghum bicolor subsp. bicolor eller hybrider heraf skal være isoleret mindst 400 m fra alle kilder til disse forurenende pollen.«

                                    b)

                                    Punkt 5 affattes således:

                                                »5.

                                                Bestande til produktion af certificeret sædekorn af hybrider af Avena nuda, Avena sativa, Avena strigosa, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta og selvbestøvende xTriticosecale samt bestande til produktion af certificeret sædekorn af hybrider af Hordeum vulgare ved hjælp af en anden teknik end cytoplasmatisk hanlig sterilitet (CMS).

                                                            a)

                                                            Bestanden skal opfylde følgende normer med hensyn til afstande til de nærmestliggende marker, hvorfra pollen eventuelt kan forårsage uønsket fremmedbestøvning:

                                                                        —

                                                                        afstanden skal for hunkomponenten mindst være 25 m fra alle andre sorter af samme art bortset fra en bestand af hankomponenten

                                                                        —

                                                                        der kan ses bort fra denne afstand, hvis der er tilstrækkelig beskyttelse mod enhver uønsket fremmedbestøvning.

                                                            b)

                                                            Bestanden skal være tilstrækkeligt sortsægte og sortsren med hensyn til komponenternes karakteristika.
                                                            Hvis sædekornet produceres ved brug af et kemisk hybridiseringsmiddel (CHA), skal bestanden opfylde følgende øvrige normer eller betingelser:

                                                                        i)

                                                                        Sortsrenheden skal for hver komponent være mindst:

                                                                                —

                                                                                Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum og Triticum aestivum subsp. spelta: 99,7 %

                                                                                —

                                                                                selvbestøvende xTriticosecale: 99,0 %

                                                                        ii)

                                                                        Hybridiseringsgraden skal mindst være 95 %. Den procentvise hybridiseringsgrad skal vurderes efter gældende internationale metoder, for så vidt som sådanne metoder findes. Hvis hybridiseringsgraden bestemmes ved analyse af sædekornet før certificering, er det ikke nødvendigt at bestemme hybridiseringsgraden under markinspektionen.«

                                    c)

                                    Punkt 7, afsnit B, litra a), affattes således:

                                                »a)

                                                en for Avena nuda, Avena sativa, Avena strigosa, Hordeum vulgare, Oryza sativa, Phalaris canariensis, xTriticosecale, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale«.

                        2)

                        I bilag II foretages følgende ændringer:

                                    a)

                                    Punkt 1 ændres således:

                                                i)

                                                Afsnit A affattes således:

                                                            »A.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta undtagen hybrider:

                                                                        Kategori

                                                                        Mindste sortsrenhed
                                                                        (%)

                                                                        Basissædekorn

                                                                        99,9

                                                                        Certificeret sædekorn af første generation

                                                                        99,7

                                                                        Certificeret sædekorn af anden generation

                                                                        99,0

                                                                  Mindste sortsrenhed kontrolleres hovedsagelig ved officielle markinspektioner, der gennemføres efter bestemmelserne i bilag I.«

                                                ii)

                                                Afsnit C affattes således:

                                                            »C.

                                                               Hybrider af Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta, og selvforstøvende xTriticosecale

                                                            Sædekorn af kategorien certificeret sædekorn skal have en sortsrenhed på mindst 90 %.
                                                            I tilfælde af Hordeum vulgare produceret ved CMS skal den være på 85 %. Andre urenheder end den retablerende linje må ikke overstige 2 %.
                                                            Mindste sortsrenhed skal undersøges ved officiel efterkontrol af en passende andel prøver.«

                                    b)

                                    I tabellen i punkt 2, afsnit A, affattes tredje række i kolonne 1 således:
                                    »Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta:«.

                        3)

                        I tabellen i bilag III foretages følgende ændringer:

                                    i)

                                    Tredje række i første kolonne affattes således:
                                    »Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale«.

                                    ii)

                                    Sjette række i første kolonne affattes således:
                                    »Sorghum bicolor (L.) Moench subsp. bicolor«.

                                    iii)

                                    Syvende række i første kolonne affattes således:
                                    »Sorghum bicolor (L.) Moench subsp. drummondii (Steud.) de Wet ex Davidse«.

                                    iv)

                                    Ottende række i første kolonne affattes således:
                                    »Hybrider af Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse«.


title: Kommissionens delegerede direktiv (EU) 2021/1716 af 29. juni 2021 om ændring af Europa-Parlamentets og Rådets direktiv 2014/47/EU for så vidt angår betegnelserne for køretøjsklasser som følge af ændringer i lovgivningen om typegodkendelse (EØS-relevant tekst)

text:
                  27.9.2021

                  DA

                  Den Europæiske Unions Tidende

                  L 342/45

         KOMMISSIONENS DELEGEREDE DIREKTIV (EU) 2021/1716
         af 29. juni 2021
         om ændring af Europa-Parlamentets og Rådets direktiv 2014/47/EU for så vidt angår betegnelserne for køretøjsklasser som følge af ændringer i lovgivningen om typegodkendelse
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2014/47/EU af 3. april 2014 om syn ved vejsiden af erhvervskøretøjer, der kører på Unionens område, og om ophævelse af direktiv 2000/30/EF (1), særlig artikel 21, og
         ud fra følgende betragtninger:

                     (1)

                     Direktiv 2014/47/EU finder anvendelse på erhvervskøretøjer med en konstruktivt bestemt maksimalhastighed på over 25 km/h af de klasser, der er fastsat i direktivets artikel 2, stk. 1. Disse klasser er fastsat med henvisning til Europa-Parlamentets og Rådets direktiv 2003/37/EF (2) og 2007/46/EF (3).

                     (2)

                     Direktiv 2003/37/EF og 2007/46/EF blev ophævet ved henholdsvis Europa-Parlamentets og Rådets forordning (EU) nr. 167/2013 (4) og forordning (EU) 2018/858 (5).

                     (3)

                     I lyset af ændringerne af betegnelserne for køretøjsklasser som følge af ophævelsen af direktiv 2003/37/EF ved forordning (EU) nr. 167/2013 bør de køretøjsklasser, der er omhandlet i artikel 2, stk. 1, i direktiv 2014/47/EU samt bilag IV, punkt 6, i samme direktiv, ajourføres.

                     (4)

                     Direktiv 2014/47/EU bør derfor ændres —

               VEDTAGET DETTE DIREKTIV:

            Artikel 1
            I direktiv 2014/47/EU foretages følgende ændringer:

                        1)

                        I artikel 2 foretages følgende ændringer:

                                    a)

                                    I stk. 1 foretages følgende ændringer:

                                                i)

                                                Indledningen affattes således:

                                                   »1.   Dette direktiv finder anvendelse på køretøjer med en konstruktivt bestemt maksimalhastighed på over 25 km/h af følgende klasser som defineret i Europa-Parlamentets og Rådets forordning (EU) nr. 167/2013 (*1) og Europa-Parlamentets og Rådets forordning (EU) 2018/858 (*2):

                                                   (*1)  Europa-Parlamentets og Rådets forordning (EU) nr. 167/2013 af 5. februar 2013 om godkendelse og markedsovervågning af landbrugs- og skovbrugstraktorer (EUT L 60 af 2.3.2013, s. 1)."

                                                   (*2)  Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF (EUT L 151 af 14.6.2018, s. 1).«"

                                                ii)

                                                Litra d) affattes således:

                                                            »d)

                                                            køretøjer i klasse T1b, T2b, T3b, T4.1b, T4.2b og T4.3b, der navnlig anvendes på offentlig vej til erhvervskørsel, og som har en konstruktivt bestemt maksimalhastighed på over 40 km/h.«

                        2)

                        I bilag IV, punkt 6, foretages følgende ændringer:

                                    a)

                                    Litra g) og h) affattes således:

                                                »g)

                                                T1b

                                                h)

                                                T2b«.

                                    b)

                                    Følgende tilføjes som litra i) til m):

                                                »i)

                                                T3b

                                                j)

                                                T4.1b

                                                k)

                                                T4.2b

                                                l)

                                                T4.3b

                                                m)

                                                Anden køretøjsklasse:
                                                (angiv nærmere)«.

            Artikel 2
            Gennemførelse

               1.   Medlemsstaterne vedtager og offentliggør senest den 27. september 2022 de love og administrative foranstaltninger, der er nødvendige for at efterkomme dette direktiv. De meddeler straks Kommissionen disse love og bestemmelser.
               De anvender de bestemmelser, der er nødvendige for at efterkomme artikel 1 fra den 27. september 2022.
               Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. Medlemsstaterne fastsætter de nærmere regler for henvisningen.

               2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

            Artikel 3
            Ikrafttræden
            Dette direktiv træder i kraft på tyvendedagen efter offentliggørelsen i Den Europæiske Unions Tidende.

            Artikel 4
            Adressater
            Dette direktiv er rettet til medlemsstaterne.

            Udfærdiget i Bruxelles, den 29. juni 2021.

                  På Kommissionens vegne

               Ursula VON DER LEYEN

                  Formand

            (1)  EUT L 127 af 29.4.2014, s. 134.

            (2)  Europa-Parlamentets og Rådets direktiv 2003/37/EF af 26. maj 2003 om typegodkendelse af landbrugs- eller skovbrugstraktorer og af deres påhængskøretøjer og udskifteligt trukket materiel samt af systemer, komponenter og tekniske enheder til disse køretøjer og om ophævelse af direktiv 74/150/EØF (EUT L 171 af 9.7.2003, s. 1).

            (3)  Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer (EUT L 263 af 9.10.2007, s. 1).

            (4)  Europa-Parlamentets og Rådets forordning (EU) nr. 167/2013 af 5. februar 2013 om godkendelse og markedsovervågning af landbrugs- og skovbrugstraktorer (EUT L 60 af 2.3.2013, s. 1).

            (5)  Europa-Parlamentets og Rådets forordning (EU) 2018/858 af 30. maj 2018 om godkendelse og markedsovervågning af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer, om ændring af forordning (EF) nr. 715/2007 og (EF) nr. 595/2009 og om ophævelse af direktiv 2007/46/EF (EUT L 151 af 14.6.2018, s. 1).